# Peugeot

### Από τη Βικιπαίδεια, την ελεύθερη εγκυκλοπαίδεια

Automobiles Peugeot
Είδος | Αυτοκινητοβιομηχανία
Ίδρυση | 1882
Έδρα | Παρίσι, Γαλλία
Πρόσωπα | Armand Peugeot (Αρμάντ Πεζώ) - ιδρυτής
Υπάλληλοι |
Ιστότοπος | peugeot.com

H Peugeot είναι μια μεγάλη γαλλική αυτοκινητοβιομηχανία, που αποτελεί τμήμα της PSA Peugeot Citroën. Η ιστορία της Peugeot ξεκινά από την κατασκευή ποδηλάτων στα τέλη του 19ου αιώνα. Τα κεντρικά γραφεία της εταιρείας βρίσκονται στην Avenue de la Grande Armée, στο Παρίσι. To ελληνικό εταιρικό σλόγκαν της εταιρείας είναι: "Γιατί το αυτοκίνητο πρέπει να είναι απόλαυση".

## [Επεξεργασία] Ιστορία της Peugeot

### [Επεξεργασία] Ξεκίνημα

Ενώ το εργοστάσιο της Peugeot είχε δημιουργηθεί αρκετό καιρό πριν, η είσοδος της εταιρείας στον κόσμο των οχημάτων έγινε με την παραγωγή ποδηλάτων. Ο Armand Peugeot (Αρμάντ Πεζώ) δημιούργησε το Peugeot "Le Grand Bi" το 1882, ένα ποδήλατο με χαρακτηριστικά μεγαλύτερο εμπρόσθιο τροχό σε σχέση με τον οπίσθιο. Τα ποδήλατα της εταιρείας Peugeot παράγονταν μέχρι πρόσφατα, παρά το γεγονός ότι οι τομείς ποδηλάτων και αυτοκινήτων είχαν διαχωριστεί το 1926.

Ο Armand Peugeot έδειξε πολύ νωρίς το ενδιαφέρον του για τα αυτοκίνητα και μετά από μια συνάντηση με τον Gottlieb Daimler (Γκότλιμπ Ντέμλερ) και άλλους, πείσθηκε για την βιωσιμότητα του εγχειρήματος. Το πρώτο αυτοκίνητο Peugeot (ένα τρίκυκλο ατμήλατο όχημα) παρήχθη για πρώτη φορά το 1889, σε συνεργασία με τον Léon Serpollet (Λεόν Σερπολέ). Η κίνηση με ατμό είχε τα μειονεκτήματα του μεγάλου βάρους και όγκου, ενώ η προετοιμασία για την έναρξη κίνησης ήταν μεγάλη. Έτσι, πολύ σύντομα η ατμοκίνηση εγκαταλείφθηκε για χάρη του κινητήρα εσωτερικής καύσης. Το 1890 δημιουργήθηκε το πρώτο τέτοιο αυτοκίνητο, με κινητήρα Daimler και τέσσερις τροχούς.

Περισσότερα αυτοκίνητα ακολούθησαν, με 29 μονάδες να κατασκευάζονται το 1892. Σε αυτά τα μοντέλα δόθηκαν κωδικοί μοντέλων που ξεκινούσαν με τη λέξη "Type" και έναν αριθμό. Για παράδειγμα, το Type 12, μοντέλο του 1895 έγινε το πρώτο αυτοκίνητο στον κόσμο με κινητήρα εσωτερικής καύσης που είχε ελαστικά (αντί για σιδερένιες ρόδες). Τα οχήματα αυτά έμοιαζαν ακόμα με κάρα χωρίς άλογα και η κατεύθυνσή τους ρυθμιζόταν μέσω ενός είδους πηδαλίου.

Το 1896 έφερε τους πρώτους κινητήρες κατασκευής Peugeot να τοποθετούνται στο Type 14 και η εταιρεία δεν βασιζόταν πλέον στη Daimler. Έπειτα, νέες εξελίξεις ακολούθησαν, όπως η τοποθέτηση του κινητήρα στο εμπρόσθιο τμήμα και κάτω από καπώ, στο Type 48. Το πρώτο τιμόνι σε Peugeot εμφανίστηκε στο Type 36 και πολύ σύντομα τα μοντέλα άρχισαν να παίρνουν τη σύγχρονη μορφή τους.

Το 1897, ο Armand Peugeot αποχώρησε από την οικογενειακή επιχείρηση "Les Fils des Peugeot Frères" ("Οι γιοι των αδελφών Πεζώ") και δημιούργησε τη δική του επιχείρηση, την "S.S. des Automobiles Peugeot", ενώ κατασκεύασε ένα δικό του εργοστάσιο στο Audincourt (Οντινκόρ).

Η Peugeot πρόσθεσε μία μοτοσυκλέτα στη γκάμα της το 1903 και μοτοσυκλέτες υπάρχουν στη γκάμα της εταιρείας με το όνομα Peugeot από τότε.

Μέχρι το 1903, τα μισά αυτοκίνητα που παρήγαγε η εταιρεία κατασκευάζονταν στη Γαλλία, ενώ το 1916 και το 1919 η εταιρεία κέρδισε αρκετούς αγώνες και πρωταθλήματα στην Ινδιανάπολη.

Μεταξύ των 1914 και 1918 η Peugeot στράφηκε κυρίως στην παραγωγή όπλων, ενώ έγινε μία από τις μεγαλύτερες κατασκευάστριες πολεμικού υλικού, από ποδήλατα μέχρι τεθωρακισμένα. Μετά τον Α’ Π.Π., η εταιρεία ξεκίνησε πάλι την παραγωγή αυτοκινήτων, αφού πλέον το αυτοκίνητο δεν ήταν πολυτέλεια για τους λίγους, αλλά προσιτό σε πολλούς. Το 1926, ο τομέας παραγωγής ποδηλάτων αποχωρίστηκε από την εταιρεία, δημιουργώντας την Cycles Peugeot, μια κίνηση που ωφέλησε την συνεχώς κερδοφόρα επιχείρηση ποδηλάτων που έψαχνε ευκαιρία να ελευθερωθεί από την ασταθέστερη οικονομικά, αυτοκινητοβιομηχανία.

Το πρωτότυπο Peugeot 207 ePure

### [Επεξεργασία] Χρόνια του Μεσοπολέμου

Το 1929 ξεκίνησε η παραγωγή του Peugeot 201, το πρώτο αυτοκίνητο που έλαβε την ονομασία του μέσω του νέου συστήματος ονομασίας (που χρησιμοποιείται μέχρι και σήμερα), δηλαδή τρία ψηφία (εκ των οποίων το δεύτερο είναι το μηδέν) που είναι σήμα κατατεθέν της Peugeot. Ήταν το πρώτο αυτοκίνητο μαζικής παραγωγής με ανεξάρτητη εμπρόσθια ανάρτηση. Πολύ σύντομα, χτύπησε η Μεγάλη Κρίση, με τις πωλήσεις να μειώνονται, όμως και πάλι η εταιρεία επέζησε. Το 1933, μετά από μια προσπάθεια αντιστροφής της πορείας της, η εταιρεία λανσάρισε μια νέα γκάμα προϊόντων με αεροδυναμική σχεδίαση. Τον επόμενο χρόνο παρουσιαστικε και τελικά το 1936 εμφανίστηκε το πρώτο ανοικτό αυτοκίνητο με χειροκίνητη ενοιαία ανακλινόμενη σκληρή οροφή στην ιστορία. Το μοντέλο είναι το 402 Eclipse. Η αναβίωση αυτού του αυτοκινήτου έγινε πρόσφατα με τη Mercedes-Benz SLK στα μέσα της δεκαετίας του 1990 όπου σύμφωνα με τα προηγούμενα καταρίπτεται ο μύθος που κυκλοφορεί όπου έκανε δηλαδή τη Mercedes-Benz να περιφανεύεται και να διατυμπανίζει ότι εχει την παγκόσμια καινοτομία ανοιχτού αυτοκινήτου με σκληρή οροφή, ενώ σήμερα αυτά τα αυτοκίνητα σημειώνουν μεγάλη επιτυχία και εκπρόσωποι της Peugeot στην κατηγορία είναι τα 206 CC και 307 CC.

Άλλα τρία ενδιαφέροντα μοντέλα της δεκαετίας του 1930 ήταν τα 202, 302 and 402, τρία αυτοκίνητα των οποίων η σχεδίαση διέθετε πλήθος καμπύλων και κρυμμένα φωτιστικά σώματα πίσω από την μεγάλη γρίλια μπροστά. Η παραγωγή του 402 ξεκίνησε το 1935 και ολοκληρώθηκε το 1941, παρά την κατοχή της Γαλλίας από τους Ναζί. Το 302 έμεινε στην παραγωγή από το 1936 μέχρι το 1938, ενώ το 202 έμεινε στην παραγωγή από το 1938 μέχρι το 1942, έπειτα περίπου 20 μονάδες κατασκευάστηκαν το 1945 και ύστερα η παραγωγή ξεκίνησε κανονικά πάλι το 1946 μέχρι το 1949.

Ο Δεύτερος Παγκόσμιος Πόλεμος είχε ως αποτέλεσμα την επίταξη των εργοστασίων της Peugeot από τους Γερμανούς, ώστε να παραχθούν κάθε μεγέθους φορτηγά, ενώ οι ζημιές που υπέστησαν από τους βομβαρδισμούς ήταν τεράστιες.

### [Επεξεργασία] Μετά τον Πόλεμο

Το 1948 η εταιρεία ξεκίνησε και πάλι την παραγωγή αυτοκινήτων με το νέο Peugeot 203. Ακολούθησαν περισσότερα μοντέλα, σχεδιασμένα από τον ιταλικό οίκο σχεδιασμού Pininfarina, ενώ η εταιρεία ξεκίνησε την πώληση αυτοκινήτων στις Ηνωμένες Πολιτείες το 1958. Λίγο μετά ξεκίνησε και η συνεργασία της Peugeot με τις Renault από το 1966 και Volvo από το 1972.

### [Επεξεργασία] Εξαγορά της Citroën και δημιουργία της PSA

Το 1974 η Peugeot αγόρασε το 30% των μετοχών της Citroën και αύξησε το ποσοστό της το 1975, εξαγοράζοντάς την. Η εξαγορά έγινε κυρίως διότι η γαλλική κυβέρνηση έδινε μεγάλα οικονομικά ανταλλάγματα ώστε να επιτευχθεί η συμφωνία. Εκείνο τον καιρό η Citroën αντιμετώπιζε μεγάλα οικονομικά προβλήματα λόγω της συνεχούς εξέλιξης περισσότερων μοντέλων απ’ όσο μπορούσε να υποστηρίξει οικονομικά. Μερικά από αυτά, όπως το Citroën SM ο περιστροφικός κινητήρας Comotor ήταν εξαιρετικά ζημιογόνα για την εταιρεία. Αντίθετα, άλλα μοντέλα της όπως το Citroën CX και το Citroën GS ήταν πολύ επιτυχημένα στην αγορά.

Η νέα εταιρεία ονομάστηκε όμιλος PSA (Peugeot Société Anonyme – Πεζώ Α.Ε.), και στόχος της ήταν η δημιουργία ξεχωριστής ταυτότητας για την Peugeot και τη Citroën (με ταυτόχρονη όμως μείωση του κόστους με χρήση κοινών μηχανικών μερών). Με την εξαγορά της Citroën, η Peugeot απέκτησε τον έλεγχο της ανερχόμενης τότε Maserati, αλλά πούλησε την εταιρεία τον Μάιο του 1975 λόγω οικονομικών δυσχερειών.

Τόσο οι φανατικοί της Citroën όσο και δημοσιογράφοι του ειδικού τύπου, έχουν τονίσει πως η θρυλική φήμη (στον τομέα της καινοτομίας) και η αίγλη της εταιρείας (με αυτοκίνητα όπως η Citroën DS) εγκαταλείφθηκαν με την εξαγορά. Παρόλα αυτά η Citroën εξακολουθεί να παράγει επιτυχημένα εμπορικά αυτοκίνητα, με παραγωγή ενός εκατομμυρίου μονάδων ετησίως.

### [Επεξεργασία] Εξαγορά της Chrysler Ευρώπης

Ο όμιλος αμέσως μετά εξαγόρασε τον ευρωπαϊκό τομέα της Chrysler (δηλαδή τις Rootes και Simca), το 1978, καθώς η αμερικανική αυτοκινητοβιομηχανία πάσχιζε να επιβιώσει. Σε αντίθεση με τη Citroën, η Chrysler Ευρώπης δεν είχε σχέδια για νέα μοντέλα, ενώ τα εργοστάσια ήταν εξαιρετικά αποδιοργανωμένα. Νέες επενδύσεις περιελάμβαναν τη δημιουργία μιας νέας φίρμας, βασισμένης στο σπορ αυτοκίνητο Talbot του 1950. Από τότε, ολόκληρη η γκάμα της Chrysler/Simca έγινε διαθέσιμη με το σήμα της Talbot μέχρι το τέλος του σήματος Talbot το 1986.

Οι επενδύσεις αυτές είχαν ως αποτέλεσμα μια περίοδο μεγάλων οικονομικών προβλημάτων για ολόκληρο τον όμιλο PSA, με συνεχείς ζημιές από το 1980 μέχρι το 1985.

Το σημαντικότερο γεγονός του 1983 ήταν η το λανσάρισμα του νέου και εξαιρετικά επιτυχημένου Peugeot 205, που θεωρείται υπεύθυνο για την αναστροφή του αρνητικού κλίματος της εταιρείας.

Το 1984, οι ξεκίνησαν οι πρώτες συνομιλίες της PSA με τη Λαϊκή Δημοκρατία της Κίνας, που είχαν ως αποτέλεσμα τη Dongfeng Peugeot-Citroën Automobile, με έδρα την Κίνα.

Το 1986, η PSA έβαλε τέλος στην παραγωγή αυτοκινήτων με το σήμα της Talbot, όταν σταμάτησε την παραγωγή των μοντέλων Horizon/Alpine/Solara. Το Talbot Arizona, που δεν είχε ακόμη παρουσιαστεί, έγινε τελικά το Peugeot 309, ενώ τα εργοστάσια των Rootes και Simca στο Ryton της Βρετανίας (Ράιτον) και στο Poissy (Πουασί) μετατράπηκαν κατάλληλα για την παραγωγή αυτοκινήτων με το σήμα της Peugeot. Το τελευταίο ήταν εξαιρετικά σημαντικό στην πορεία της εταιρείας, αφού σηματοδότησε την έναρξη παραγωγής Peugeot στη Βρετανία. Το σήμα της Talbot άντεξε λίγο ακόμα μέχρι το 1992 σε επαγγελματικά οχήματα, όταν και εξαφανίστηκε τελείως.

Πολύ σύντομα, όπως και άλλες ευρωπαϊκές αυτοκινητοβιομηχανίες, οι πωλήσεις της Peugeot στις Η.Π.Α. μειώθηκαν και σύντομα η αμερικανική αγορά έγινε ζημιογόνα. Το νέο τότε Peugeot 405 αποδείχθηκε πως δεν μπορούσε να ανταγωνιστεί τους ανταγωνιστές του από την Ιαπωνία και πούλησε λιγότερο από 1,000 μονάδες. Έτσι, τον Ιούλιο του 1991, η Peugeot αποσύρθηκε από την αμερικανική αγορά μετά από 33 χρόνια παρουσίας.

Τον Απρίλιο του 2006, η PSA Peugeot Citroën ανακοίνωσε το κλείσιμο του εργοστασίου στο Ryton, που σημαίνει και το τέλος της παραγωγής αυτοκινήτων Peugeot στη Βρετανία.

## [Επεξεργασία] Ονομασίες μοντέλων Peugeot

Peugeot 206 του 1999

Η παράδοση που έχει δημιουργήσει η Peugeot στην ονοματολογία των μοντέλων της είναι πλέον παγκοσμίως γνωστή. Το όνομα κάθε μοντέλου αποτελείται από τρία (ή πιο πρόσφατα τέσσερα) ψηφία. Στις τριψήφιες ονομασίες, η πρώτος αριθμός αντιπροσωπεύει την κλάση που ανήκει το όχημα. Το δεύτερο ψηφίο είναι το μηδέν, ενώ το τρίτο αντιπροσωπεύει τον αριθμό του μοντέλου (όσο υψηλότερο, τόσο νεότερο μοντέλο). Για παράδειγμα, το Peugeot 307 είναι μεγαλύτερο και νεότερο από το Peugeot 106. Εξαιρέσεις στην πατέντα αυτή αποτελούν τα Peugeot 309 (που παρήχθη νωρίτερα από το Peugeot 306), όπου ο αριθμός 9 αντιπροσώπευε πως το αυτοκίνητο ήταν σχεδιασμένο ως Simca. Άλλη μια εξαίρεση αποτελούν οι εκδοχές στέισον βάγκον, όπως το 206 SW το οποίο σε διαστάσεις φτάνει, π.χ. το Peugeot 307.

H παράδοση ξεκίνησε το 1929 με την παρουσίαση του 201, που διαδέχθηκε το 190. Όλοι οι αριθμοί από το 101 μέχρι το 909 έχουν κατοχυρωθεί ως σήματα κατατεθέντα της Peugeot. Παρότι το 1963 η Porsche αναγκάστηκε να αλλάξει το όνομα του τότε καινούριου της μοντέλου από 901 σε 911, μερικά μοντέλα της Ferrari και της Bristol αφέθηκαν με το επιλεγμένο όνομά τους, που είχε το στυλ της Peugeot. Στην αρχή η Peugeot, αντιμετόπισε φοβερό πρόβλημα γιατι τα αρχικά μοντέλα ξεκινούσαν την λειτουργεία τους με μία χειροκίνητη μανιβέλα και δεν μπορούσαν να βρούν λύση για το που θα γίνει η οπή για τη μανιβέλα ούτος ώστε να μην χαλάει την ομοιομορφία του αμαξώματος. Τελικά η λύση βρέθηκε, όπου το μοντέλο του αυτοκινήτου μεταφέρεται μπροστά και απο τότε μέχρι και τις μέρες μας προστήθεται το θρυλικό "0" ανάμεσα στα δύο ψηφία του μοντέλου του αυτοκινήτου, το οποίο "0" ήταν η οπή για τη μανιβέλα. Πρόσφατα, στα μοντέλα 307 CC και 607 το κουμπί για το άνοιγμα της πόρτας του πορτ μπαγκάζ βρίσκεται μέσα στο μηδέν.

Η Peugeot σχεδιάζει την χρήση ενός συστήματος ονομασίας τεσσάρων ψηφίων στο μέλλον, με ένα διπλό μηδέν στη μέση για μοντέλα ειδικών κατηγοριών, όπως πολυμορφικά και εκτός δρόμου. Χαρακτηριστικά παραδείγματα είναι το νέο Peugeot 4002 και το μικρό πολυμορφικό Peugeot 1007. Στα τριψήφια συστήματα, όταν το τελευταίο ψηφίο φτάσει στο 9, το επόμενο μοντέλο θα ξεκινήσει και πάλι από το 1, όπως 201, 301 και το 401.

Τρία μοντέλα της Peugeot έχουν κερδίσει το βραβείο του Αυτοκινήτου της Χρονιάς:

  1969: Peugeot 504
  1988: Peugeot 405
  2002: Peugeot 307

Άλλα υποψήφια μοντέλα της εταιρείας για το βραβείο:

  1980: Peugeot 505
  1984: Peugeot 205
  1996: Peugeot 406
  1999: Peugeot 206

## [Επεξεργασία] Άλλα προϊόντα

Η Peugeot κατασκευάζει όχι μόνο αυτοκίνητα, αλλά και εργαλεία, μύλους για τρίψιμο πιπεριού και αλατιού.

Η Peugeot παρήγαγε επίσης ποδήλατα από το 1882 (με δέκα νίκες στο Γύρο της Γαλλίας μεταξύ του 1903 και 1983). Στα τέλη της δεκαετίας του 1980, η Peugeot πούλησε τα δικαιώματα του ονόματος της Αμερικής στη ProCycle στον Καναδά και τα ευρωπαϊκά στην Cycleurope S.A. antonio

## [Επεξεργασία] Μοντέλα της Peugeot

### [Επεξεργασία] Νούμερα

- 104, 106, 107, 117,172R, 183, 190 και 190S
- 201, 202, 203, 204, 205, 206, 207
- 301, 301C, 301D, 302, 304, 305, 306, 307, 308, 309
- 401, 402, 403, 404, 405, 406, 407
- 504, 505
- 601, 601L, 604, 605, 607
- 806, 807
- 905, 907, 908
- 1007
- 4002, 4007

### [Επεξεργασία] Πρωτότυπα Μοντέλα

- 607 Feline
- Quark
- 907 RC
- 908 RC
- 307 CC Hybrid HDi.

### [Επεξεργασία] Άλλα

- Type 15
- Peugeot D3A
- Peugeot D4A
- Peugeot J7
- Peugeot J9 λεωφορειάκι
- Peugeot J5
- Boxer
- Expert
- Partner
- P4
- VLV
- Peugeot Boxer λεωφορειάκι

## [Επεξεργασία] Εξωτερικοί Σύνδεσμοι

- Peugeot – Lion Ελλάς
- Διεθνής Ιστοσελίδα Peugeot
- Διεθνής Ιστοσελίδα του τμήματος Μύλων της Peugeot

Ανακτήθηκε από "http://el.wikipedia.org../../../p/e/u/Peugeot.html"

Κατηγορίες: Αυτοκινητοβιομηχανία | Επιχειρήσεις της Γαλλίας

##### Views

- Άρθρο
- Συζήτηση
- Τελευταία έκδοση

##### Αναζήτηση

##### Άλλες γλώσσες

- Български
- Català
- Česky
- Dansk
- Deutsch
- English
- Español
- فارسی
- Suomi
- Français
- Galego
- עברית
- Hrvatski
- Magyar
- Bahasa Indonesia
- Italiano
- 日本語
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Română
- Simple English
- Slovenčina
- Slovenščina
- Svenska
- Türkçe
- 中文